b'\n_START_ARTICLE_\nMadaban kartta\n_START_PARAGRAPH_\nMadaban kartta (Madaban mosaiikkikartta) on bysanttilaisaikainen, 500-luvulla tehty mosaiikkikartta, joka kuvaa tuonaikaista Palestiinaa. Se on nykyisin osa Pyh\xc3\xa4lle Yrj\xc3\xb6lle omistetun kirkon lattiaa Madabassa Jordaniassa.\n_START_SECTION_\nHistoria\n_START_PARAGRAPH_\nMadaban kirkko rakennettiin bysanttilaisella kaudella keisari Justinianuksen aikana noin vuonna 542. Mosaiikki on per\xc3\xa4isin heti samalta ajalta, ja kuvaa n\xc3\xa4in Palestiinaa sen bysanttilaisella huippukaudella. Kartan oletetaan perustuvan Eusebioksen teokseen Onomastikon vuodelta 325. Kirkko tuhoutui muun Madaban ohella maanj\xc3\xa4ristyksess\xc3\xa4 700-luvulla, ja paikka j\xc3\xa4i autioksi 1800-luvulle saakka._NEWLINE_Kartan k\xc3\xa4sitt\xc3\xa4v\xc3\xa4 lattiamosaiikki l\xc3\xb6ydettiin paikalla nykyisin olevan ortodoksisen Pyh\xc3\xa4n Yrj\xc3\xb6n (Pyh\xc3\xa4n Georgioksen) kirkon rakennust\xc3\xb6iden yhteydess\xc3\xa4 vuonna 1884. Kirkko rakennettiin varhaisemman kirkon paikalle, kun kristityt saivat luvan muuttaa alueelle, sill\xc3\xa4 t\xc3\xa4ll\xc3\xb6in heille my\xc3\xb6nnettiin lupaa rakentaa kirkkoja vain sellaisille paikoille, joissa oli jo ollut kirkko aiemmin. Kirkkorakennus valmistui vuonna 1896. Mosaiikki restauroitiin vuonna 1965 Herbert Donnerin johdolla. Kartta on vanhin s\xc3\xa4ilynyt Palestiinan alueen kartta ja yleens\xc3\xa4kin vanhin tunnettu lattiamosaiikissa oleva kartta.\n_START_SECTION_\nMosaiikki\n_START_PARAGRAPH_\nLattiamosaiikin alkuper\xc3\xa4iseksi kooksi on arvioitu noin 15,5 \xc3\x97 6 metri\xc3\xa4, ja se on muodostunut noin kahdesta miljoonasta yksitt\xc3\xa4isest\xc3\xa4 mosaiikkikivest\xc3\xa4 eli tesserasta. S\xc3\xa4ilyneen osan mitat ovat noin 10,5 \xc3\x97 5 metri\xc3\xa4, mutta t\xc3\xa4lt\xc3\xa4kin alalta mosaiikki on s\xc3\xa4ilynyt vain repaleisesti. Yhteens\xc3\xa4 alkuper\xc3\xa4isest\xc3\xa4 mosaiikista on s\xc3\xa4ilynyt arviolta noin kolmannes, noin 750\xc2\xa0000 tesseraa. Lattiamosaiikki on nykyisen kirkon lattian keskell\xc3\xa4._NEWLINE_Kartta kattaa pohjois-ete\xc3\xa4suunnassa alueen Libanonin Tyyroksesta Egyptiin Niilin deltalle, ja it\xc3\xa4-l\xc3\xa4nsisuunnassa alueen Jordanjoen it\xc3\xa4puoliselta aavikolta V\xc3\xa4limeren rannalle. S\xc3\xa4ilyneen osan keskell\xc3\xa4 on Kuollutmeri. It\xc3\xa4 on kuvattu ylh\xc3\xa4\xc3\xa4lle, ja karttakuva on tehty katsottavaksi l\xc3\xa4nsisivulta eli seurakunnasta kirkon alttarille p\xc3\xa4in. N\xc3\xa4in sijoitettuna kartta on lattiassa my\xc3\xb6s oikein p\xc3\xa4in suhteessa ilmansuuntiin.\n_START_SECTION_\nKaupungit ja muut kohteet\n_START_PARAGRAPH_\nKartassa on noin 150 kreikankielist\xc3\xa4 teksti\xc3\xa4, joista suurin osa merkitsee jotakin raamatullista paikkaa p\xc3\xa4\xc3\xa4osin nykyisen Israelin alueella. Karttaan on merkitty muun muassa Jerusalem, Betlehem, Jeriko ja Hebron, Israelin heimojen alueet (mm. Benjamin, Dan, Juuda ja Simeon) sek\xc3\xa4 paikka, jossa Johannes Kastaja kastoi ihmisi\xc3\xa4. Kartta ei noudata oikeaa mittakaavaa ja et\xc3\xa4isyyksien suhteita, vaan esimerkiksi Jerusalem on esitetty huomattavan suurena. Karttaan on kuvattu my\xc3\xb6s ihmisi\xc3\xa4 ja veneliikennett\xc3\xa4, sek\xc3\xa4 el\xc3\xa4imi\xc3\xa4, kuten leijonia ja gaselleja. Er\xc3\xa4\xc3\xa4n\xc3\xa4 yksityiskohtana Jordanjoen kalat uivat poisp\xc3\xa4in niille myrkyllisest\xc3\xa4 Kuolleestamerest\xc3\xa4._NEWLINE_Kartan kiinnostavimpia osia on sen pelkistetty mutta suhteellisen yksityiskohtainen esitys tuon ajan Jerusalemista. Se antaa t\xc3\xa4rke\xc3\xa4\xc3\xa4 tietoa kaupungista 500-luvulla. Kaupunki on kuvattu ovaalinmuotoisena, ja sit\xc3\xa4 ymp\xc3\xa4r\xc3\xb6iv\xc3\xa4t muurit. Muurien sis\xc3\xa4puolisista rakennuksista suuri osa on voitu identifioida. Kartassa n\xc3\xa4kyv\xc3\xa4t muun muassa kaupungin pohjois-etel\xc3\xa4suuntainen, pylv\xc3\xa4in reunustettu cardo maximus -p\xc3\xa4\xc3\xa4katu, sen pohjoisp\xc3\xa4\xc3\xa4n portti nykyisen Damaskon portin kohdalla, Pyh\xc3\xa4n haudan kirkko kadun l\xc3\xa4nsipuolella, Nea-kirkko kadun etel\xc3\xa4p\xc3\xa4\xc3\xa4ss\xc3\xa4, sek\xc3\xa4 pienempi cardo minimus -katu kaupungin it\xc3\xa4osassa.'